भौतिकविद् वर्नर हैजनबर्ग की यह पुख्ता धारणा थी कि किसी भी सिद्धांत को ‘यथार्थ’ पर आधारित होना चाहिये न कि कल्पनाओं पर आधारित सत्यापित न किये जा सकने वाले किसी मॉडल पर। क्वांटम जगत से मिल रही चुनौतियों को समझने के लिए भी इसी धारणा के आधार पर आगे बढ़ना चाह रहे थे। इसके पूर्व काल्पनिक मॉडल के आधारों पर ही वैज्ञानिक कार्य कर रहे थे। हैजनबर्ग की सोच नई दिशा की ओर आगे बढ़ने का संकेत दे रही थी। लेकिन, सूक्ष्म दुनिया को समझने के लिए आवश्यक विचारों का बीजारोपण नहीं हो पा रहा था। इस जुनूनी दौर में उन्हें हे-फीवर हो गया और वे हवा परिवर्तन के लिये कुछ दिनों के लिए हेलीगोलैण्ड गये। एक रात को करीब तीन बजे अचानक बिस्तर में पड़े-पड़े ही उन्हें एक नयी दृष्टि मिली। वे परमाणविक घटनाओं के नीचे एक अनोखे खूबसूरत संसार को देखते हैं। इससे हैजनबर्ग के सामने सब कुछ साफ हो गया। उन्हें महसूस होने लगा कि परमाणविक घटनाओं के नीचे छिपी इस गणितीय संरचना में परमाणु में इलेक्ट्रॉन की स्थिति, वेग, संवेग आदि साधारण संख्याओं के रूप में उपस्थित नहीं रहते बल्कि वे‘पंक्ति’ और ‘कॉलम’ में जमे संख्याओं के टेबिल के रूप में होते हैं। हैजनबर्ग ने इसके बाद मैक्स बॉर्न, पॉस्कल जॉर्डन के साथ मिल कर मात्र 6 महिनों में ही ‘क्वांटम मेकेनिक्स’ का पहला संस्करण ‘मैट्रिक्स मेकेनिक्स’ के रूप में गढ़ कर दुनिया के सामने रख दिया।